“I ma findel a na haisu shak kwa.
I shang ima i ben.
A kanggang aɗeng ima si worong ta findel i DeeƁwe u hya nyai,
‘A maɗufal ima cu cwa amen hatun hai.’
“I ma laksu mai kaciwa' tuu ru,
ɓurti myan ima ru hu fa mwawei nyai,
ayin a yis.
I ma laksu mwawei,
maɗufal ima mat shak ima i rous,
matun ayin,
maɗufal ima matun,
mat a maɗufal ima rohun ndai.”
Takfai tima mas findel mai,
aɗengi kin Yeso tirim ta mulut fwet.
Unai lak ya kparara nyai,
“I ma laksu mwawei,
andek na saa yuti ma wa cwai ti kwinik amen.”
Unai fe i ro ames si ɗing ɗiyai fo,
ɓurti si shang yis ima Yeso ma findel si yis hai kwa.
Nin ta saa ti fe i ro amesi,
ima Yeso ma ɓweti,
ma amun ta nggas ti Yeso.
Unai Siman Pita findelus ti ra nyai,
ɓa u lul Yeso u lakus ti ima ma findel si yis hai.
Unai maɗufal mai her ta nggas ti Yeso lulus ni,
“Ayis we ya,
a Deembai?”
Unai Yeso mati ni,
“I wa jop ti ɓwai i folok mai na ɓeleng.
Maɗufal ima i fas,
a yis mii maɗufali.”
Unai Yeso zan ɓwai i foloki jop,
fa Judas Iskaryot al i Siman.
Takfai tima mat ɓwai i foloki,
unai Shatan lang ta wii ames.
Unai Yeso lak Judas ni,
“Aɗeng ima ha wa masi mai,
masai kaang.”
Ta saa ti som ima sima cwai ti cwaii,
ɗeng shang aɗeng ima kin Yeso lak Judas andi kwa.
Judas a yis mati takal i cefi,
fe i ro sima ambe' nyai,
“Yeso ma laksus ɓa u wa u juwil aɗeng ima sima ɓweti ta gotti,
ahun u fa a som i jyel ɗama ɗak.”
Takfai tima Judas mat ɓwai i foloki,
unai langus ya abet.
Ta myani fo' tuu mas.
Takfai tima Judas lang ya,
Yeso ni,
“A mwashi si ha' Al i Maɗufal fit,
si ha' DeeƁwe fit hwak ɓurti Ali.
Na DeeƁwe mat mbaitat ɓurti Ali,
DeeƁwe ma wa fati Ali mbaitat abet.
“A fe amen,
i wa mute akul si hun i myan ndyong.
Hu wa farsun,
fota angga' ima i lak som Ju ta,
angga'i nai ima laksu ta nyai,
‘Kyel ima i ma wa ta,
hu wa shang ti yes kwa.’
“A findel mamwayi ima fasu,
ɓwet hun ɗiyai.
Fota angga' ima i ɓwetu ta,
a kanggang hu ɓwet ɗiyai andi hwak.
A angga'i nai ɗufal shak si wa shangi hun a fe i ro amen,
na hu ɓwet ɗiyai.”
Siman Pita lul Yeso ni,
“A Deembai,
ha wa a leya?”
Yeso mat ti ni,
“Kyel ima i ma wa ta ha wa shang ti kol tifai asuni mwashi kwa,
na takfai ha wa koltifai asuni.”
Unai Pita nyus,
“A Deembai,
ami kin i wa shang ti koltifai asai mwashi kwa ya?
I wa fati mupwet amen ɓursa.”
Yeso mat ti ni,
“Ha wa fati mupwet asa ɓursun haa?
I ma laksa mwawei,
kaciwa' korong tuu tutol,
ha wa ɓwinggil i shangsun sa ataat.”